Sag C-1/11
Interseroh Scrap and Metals Trading GmbH
mod
Sonderabfall-Management-Gesellschaft Rheinland-Pfalz mbH (SAM)
(anmodning om præjudiciel afgørelse indgivet af Verwaltungsgericht Mainz)
»Miljø – forordning (EF) nr. 1013/2006 – artikel 18, stk. 1 og 4 – overførsel af visse former for affald – artikel 3, stk. 2 – lovpligtige oplysninger – identiteten på affaldsproducenten – mellemhandlerens manglende angivelse – beskyttelse af forretningshemmeligheder«
Sammendrag af dom
1.        Miljø – affald – overførsler – oplysninger, som skal ledsage overførslen af visse former for affald – oplysninger vedrørende affaldsproducenten
(Europa-Parlamentets og Rådets forordning nr. 1013/2006, som ændret ved forordning nr. 308/2009, art. 18, stk. 1 og 4, samt bilag VII)
2.        Miljø – affald – overførsler – oplysninger, som skal ledsage overførslen af visse former for affald – oplysninger vedrørende affaldsproducenten
(Europa-Parlamentets og Rådets forordning nr. 1013/2006, som ændret ved forordning nr. 308/2009, art. 18, stk. 1, og bilag VII)
1.        Artikel 18, stk. 4, i forordning nr. 1013/2006 om overførsel af affald, som ændret ved forordning nr. 308/2009, skal fortolkes således, at den ikke giver en mellemhandler, som står for en affaldsoverførsel, mulighed for at undlade at afsløre identiteten på affaldsproducenten over for modtageren af overførslen som fastsat i denne artikels stk. 1, sammenholdt med bilag VII til nævnte forordning, på trods af at denne manglende afsløring er nødvendig for beskyttelsen af mellemhandlerens forretningshemmeligheder.
(jf. præmis 40 og domskonkl. 1)
2.        Artikel 18, stk. 1, i forordning nr. 1013/2006 om overførsel af affald, som ændret ved forordning nr. 308/2009, skal fortolkes således, at den i forbindelse med en affaldsoverførsel, som henhører under denne bestemmelse, forpligter en mellemhandler til at udfylde rubrik 6 i det dokument, som er indeholdt i bilag VII til forordningen, hvori han skal angive affaldsproducentens navn og udlevere dette til modtageren, uden at rækkevidden af denne forpligtelse kan begrænses af en ret til beskyttelse af forretningshemmeligheder.
Selv hvis det i denne forbindelse antages, at forpligtelsen til at afsløre identiteten på affaldsproducenten over for modtageren af en affaldsoverførsel udgør en tilsidesættelse af beskyttelsen af mellemhandleres forretningshemmeligheder, kan en sådan konstatering ikke føre til, at rækkevidden af en bestemmelse i sekundær ret, som er klar og ubetinget, begrænses.
(jf. præmis 34, 44 og 47 samt domskonkl. 2)